28 dekabr kuni O‘zbekistonning Malayziyadagi elchixonasi konsullik bo‘limiga mamlakatimiz fuqarosi S.N.ning bevaqt vafot etgani to‘g‘risida ma’lumot kelib tushdi, deb xabar berdi O‘zbekiston TIV matbuot xizmati. Xabarda aytilishicha, u yurak xuruji tufayli Serdang kasalxonasiga yotqizilgan edi. “Elchixona vaziyatni nazoratga oldi va hamyurtimizning jasadini vatanga yuborish uchun barcha zaruriy konsullik-huquqiy va tashkiliy choralarni ko‘rmoqda”, deyiladi xabarda. Konsullik-huquqiy departamenti marhumning oila a’zolari va yaqinlariga ta’ziya izhor etadi hamda Malayziya va Bruney hududida bo‘lib turgan O‘zbekiston fuqarolari zarur hollarda mamlakatimizning Kuala-Lumpur shahridagi elchixonasiga +603-4253-4406 telefon raqami orqali murojaat qilishlari mumkinligini eslatadi.